KIRJALLINEN KYSYMYS E-1497/01 esittäjä(t): Raimon Obiols i Germà (PSE) komissiolle. Ministeritroikan matka Algeriaan.



Virallinen lehti nro 364 E , 20/12/2001 s. 0129 - 0130



KIRJALLINEN KYSYMYS E-1497/01 esittäjä(t): Raimon Obiols i Germà (PSE) komissiolle (18. toukokuuta 2001) Aihe: Ministeritroikan matka Algeriaan Neuvoston puheenjohtajan Anna Lindhin ja korkean edustajan Javier Solanan matkasta Algeriaan on kerrottu, että yksi Algerian viranomaisten kanssa käydyissä keskusteluissa käsitellyistä asioista oli Länsi-Saharan tilanne. Kuten tiedetään, Länsi-Saharan rauhanprosessin loppuun saattaminen kansanäänestyksellä on kohdannut huomattavia vaikeuksia, jotka ovat itse asiassa pysäyttäneet koko prosessin. Tilanteesta tietoisena YK:n pääsihteeri Kofi Annan ilmoitti tämän vuoden helmikuussa turvallisuusneuvostolle antamassaan tiedonannossa pyytäneensä Marokon viranomaisilta ehdotuksia osapuolten välisten neuvotteluiden aloittamiseksi ja lukkiutuneen tilanteen laukaisemiseksi. Tässä uudessa tilanteessa EU:n pitäisi kantaa vastuunsa ja käyttää vaikutusvaltaansa. Onko komissio tietoinen vaikutusvallastaan, jolla se voi auttaa kiistan osapuolia pääsemään pois umpikujasta, josta on aiheutunut suurta kärsimystä väestölle ja jonka vuoksi väkivaltaisuudet voivat alkaa uudelleen ja tilanne Maghrebin alueella kiristyä? Katsooko komissio, että EU:n pitää toimia aktiivisesti Länsi-Saharan tilanteen ratkaisemiseksi rauhanomaisesti? Alueellistamisprosessin ja etelä-etelä-yhteistyön käynnistämisestä on keskusteltu hiljattain pidetyssä Pohjois-Afrikan arabimaiden kokouksessa ja sitä on kommentoitu EU:n Euro-Välimeri-politiikkaa koskevissa lausunnoissa. Uskooko komissio, että tarpeellinen Maghrebin alueen yhteismarkkinoiden syntyminen on ajateltavissa ilman, että Länsi-Saharan kiistan osapuolet pääsevät sitä ennen sopimukseen? Christopher Pattenin komission puolesta antama vastaus (26. heinäkuuta 2001) Komissio antaa täyden tukensa Länsi-Saharaa koskevalle Yhdistyneiden Kansakuntien (YK) rauhansuunnitelmalle sekä pääsihteerin henkilökohtaisen lähettilään, James A. Bakerin jatkuville ponnisteluille saavuttaa kiistassa kestävä, oikeudenmukainen ja molempien osapuolten hyväksymä ratkaisu. Komissio selvittää parhaillaan, kuinka se voisi edistää rauhanprosessia vahvistamalla ja täydentämällä YK:n ja pääsihteerin henkilökohtaisen lähettilään ponnisteluja tässä kriittisessä vaiheessa. Komissio on valmis käyttämään vaikutusvaltaansa kiistan kumpaankin osapuoleen saadakseen ne vakuuttuneiksi suorien keskustelujen tärkeydestä henkilökohtaisen lähettilään tekemien ehdotusten yhteydessä. Komissio on myös valmis tukemaan YK:n rauhansuunnitelman täytäntöönpanon eri vaiheita eli äänestäjien yksilöimistä ja paluuta kotimaahan sekä alueen kunnostamista. Komissio on ilmoittanut tämän toimintavalmiutensa James A. Bakerille, ja pitää tähän edelleen yhteyttä. Komissio jatkaa Tindoufissa elintarvikkeiden sekä lääkkeiden ja puhtaanapitotarvikkeiden toimittamista saharawi-heimolle valtiosta riippumattomiin järjestöihin kuuluvien kumppaniensa välityksellä. Tämän tuen määrä on nyt noussut 56 miljoonaan euroon. Kuluvalle vuodelle on vielä hyväksytty 10 miljoonaa euroa lääkintää ja puhtaanapitoa sekä kunnostamista koskevaa toimenpidepakettia varten. Lisäys edellisiin vuosiin on merkittävä. Arabimaiden Maghreb-liittoutuman rakentaminen on hyvin vaikeaa, ellei tätä selkkausta saada kunnolla ratkaistua.